Helsingin käräjäoikeudessa todistanut rikosylikonstaapeli tulkitsi, että väitteillä pyrittiin ehkä vaikuttamaan presidentinvaaleihin.

Poliisien virkarikosjutussa kuultiin tiistaina todistajana Helsingin poliisin rikosylikonstaapelia Kenneth Erikssonia, joka toimi aikoinaan päätutkijana kokoomuksen entisen puoluesihteerin Harri Jaskarin paritusepäilyn tutkinnassa.

Erikssonin mukaan Jaskari-jutun tutkinnassa ei ollut koskaan esillä väitettyjä saunavalokuvia poliitikoista prostituoitujen seurassa tai televalvontatietoja poliitikkojen väitetystä yhteydenpidosta prostituoituihin.

– Ne kuvat, mitä oli, olivat tavallisia juhlakuvia. Miehillä tummat puvut ja kravatti, leidit iltapuvuissa, Eriksson sanoi.

Hänen mukaansa kuvissa ihmisillä oli vaatteet päällä, eivätkä ne olleet eroottisia. Kuvat poliisi sai Jaskarin silloiselta naisystävältä, joka työskenteli tuolloin vuonna 2006 prostituoituna. Nainen liikkui noihin aikoihin avoimesti Jaskarin kanssa muun muassa kokoomuksen tilaisuuksissa.

Nyt käynnissä oleva oikeudenkäynti liittyy yli 10 vuoden takaiseen juttuun, jossa kokoomuksen silloista puoluesihteeriä Harri Jaskaria oli epäilty parituksesta.­

Helsingin käräjäoikeudessa syytetään kahta poliisimiestä muun muassa perättömien tietojen levittämisestä kansanedustaja Kari Tolvasesta (kok), joka tuohon aikaan toimi Helsingin poliisin väkivaltarikosyksikön päällikkönä. Yhtä poliisimiestä epäillään myös Jaskari-jutun tietojen vuotamisesta toimittajille.

Tolvasesta on muun muassa väitetty, että hän olisi lopettanut paritustutkinnan sen takia, että johtavat poliitikot olivat sitä vaatineet. Erikssonin mukaan Tolvanen ei yksikön johtajana esittänyt mitään linjauksia sen suhteen, miten juttu pitäisi tutkia, vaan antoi tutkijoiden työskennellä itsenäisesti.

”Tiesin, että ne olivat bullshittiä”

Eriksson kertoi, että jutussa syytettynä oleva talousrikoskomisario Kari Lintilä alkoi kysellä häneltä vanhasta Jaskari-tutkinnasta vuonna 2014.

– Aluksi en ihan tajunnut, mikä oli juoni. Hänellä oli kolme asiaa koko ajan pointtina. Tiesin, että ne olivat bullshittiä, Eriksson sanoi.

Hänen mukaansa kyse oli selkeästä salaliittoteoriasta. Kolme Lintilää kiinnostanutta asiaa olivat Tolvanen, valokuvat ja televalvontatiedot.

Erikssonin mukaan televalvontatiedot eivät osoittaneet mitään yhteyksiä Jaskarin naisystävän ja muiden johtavien poliitikkojen välillä. Teletietoja ei haettu paritusjutun takia, vaan siksi, että naista oli uhkailtu ja pyrittiin selvittämään uhkailija.

Eriksson sanoi, että Lintilällä oli luottotoimittaja, jonka hän selvitti olevan free lance -toimittaja Jarno Liski.

Eriksson kertoi hermostuneensa lopulta Lintilän uteluihin ja hankkineensa tälle jutun esitutkintapöytäkirjan luettavaksi, jotta tämä näkisi itse, ettei mitään epäselviä televalvontatietoja ole.

Pari päivää myöhemmin jutun tutkinnanjohtajan luo tuli toinen toimittaja, jolla oli mukanaan pöytäkirjakopio, jossa oli myös salassa pidettävät osiot.

– Ei tarvitse olla ruudinkeksijä, Eriksson sanoi.

Yritettiinkö vaikuttaa vaaleihin?

Tässä vaiheessa elettiin tammikuuta 2018 ja presidentinvaaleihin oli vain muutama päivä. Erikssonille heräsi epäilys, että olisiko taustalla pyrkimys vaikuttaa vaaleihin. Hän puhui asiasta esimiestensä kanssa.

Jaskari-jutun tutkinnanjohtajana toiminut eläkkeellä oleva rikoskomisario Seppo Sillanpää kertoi, ettei hänelläkään ole mitään tietoa saunakuvista. Hänen näkemänsä kuvat olivat juhlakuvia.

Rikoskomisario Seppo Sillanpää vuonna 2010.­

– Hehän olivat seurusteleva pariskunta, kulkivat yhdessä puoluejuhlissakin. Ei saunakuvia ollut, en ole nähnyt enkä kuullutkaan sellaisista, Sillanpää sanoi.

Hän vahvisti, että toimittaja, kirjailiija Harri Nykänen kävi tapaamassa häntä Jaskari-pöytäkirjan kanssa presidentinvaalien alla. Sillanpää huomasi, että Nykäsen pöytäkirjakopiossa oli mukana salainen lääkärintodistus.

Nykäsen kiinnostus liittyi siihen, oliko Jaskarin paritustutkinnassa jätetty asioita tutkimatta ja suosittu isokenkäisiä. Sillanpää kiisti tämän, jolloin Nykäsen kiinnostus hänen mukaansa lopahti. Sillanpää tuntee hyvin Nykäsen, joka oli mukana toimittamassa hänen kirjoittamaansa kirjaakin.

– Minulle jäi käsitys, että hänelle oli paiskattu paperit käsiin ja pyydetty puhumaan minulle tuttuuden perusteella.

Liski ja Nykänen kuullaan oikeudessa todistajina myöhemmin tiistaina.

Korjaus 7.5.2019 klo 15.38: Jaskari-jutun tietojen vuotamisesta toimittajille epäillään vain yhtä poliisimiestä, ei kahta, kuten jutussa ensin luki.